রাজ্য সরকারের সঙ্গে যৌথ উদ্যোগে চলা ওষুধ কারখানা। অগ্নিকাণ্ডের পরে লেকটাউনের সেই কারখানা পরিদর্শনে গিয়ে হতবাক ‘ড্রাগ কন্ট্রোলে’র আধিকারিকেরা।
গত শনিবার ‘ওয়েস্ট বেঙ্গল কেমিক্যাল ইন্ডাস্ট্রিজ লিমিটেডে’র একটি অংশ অগ্নিকাণ্ডে ক্ষতিগ্রস্ত হয়। মঙ্গলবার কারখানাটি পরিদর্শন করেন ‘ড্রাগ কন্ট্রোলে’র আধিকারিকেরা। সূত্রের খবর, ওষুধ কারখানা চালাতে গেলে যেসব নিয়ম মানা বাধ্যতামূলক তার কিছুই মানেননি কর্তৃপক্ষ। কারখানা চত্বরে বেআইনিভাবে ডিজেল-সহ অন্যান্য রাসায়নিক সামগ্রী মজুত করা ছিল। ড্রাগ কন্ট্রোলের এক উচ্চপদস্থ আধিকারিক জানিয়েছেন, খুব শীঘ্রই কারখানা কর্তৃপক্ষকে কাজ বন্ধের নোটিস ধরানো হবে।
ওষুধের কারখানা চালাতে গেলে মূলত দু’টি শর্ত পূরণ করতে হয়। মূল লাইসেন্স ছাড়া ‘গুড ম্যানুফ্যাকচারিং প্র্যাকটিস (জিএমপি)’ নামে একটি শংসাপত্র থাকা আবশ্যক। এক্ষেত্রে ডিসেম্বরেই ওই শংসাপত্রের মেয়াদ ফুরিয়েছে। এক পদস্থ আধিকারিকের বক্তব্য, ‘‘রিপোর্ট হাতে এলেই কারখানাটির বিরুদ্ধে পদক্ষেপ করা হবে।’’ সূত্রের খবর, নিয়ম না মানার জন্য লাইসেন্স বাতিলও হতে পারে।
স্থানীয় বিধায়ক সুজিত বসু অগ্নিকাণ্ডের দিনই কারখানা কর্তৃপক্ষের বিরুদ্ধে তোপ দেগেছিলেন। বুধবার তিনি বলেন, ‘‘বিষয়টি পরিবেশ দফতরের চেয়ারম্যানকে জানিয়েছি।’’ যদিও পরিবেশ দফতরের চেয়ারম্যান কল্যাণ রুদ্র জানিয়েছেন, এখনও পর্যন্ত কোনও লিখিত অভিযোগ তিনি পাননি। লিখিত অভিযোগ না পেলে পদক্ষেপ করা সম্ভব নয় বলেও জানান তিনি।